എം ജി സര്വകലാശാലയിലെ ജാതി അധിക്ഷേപം സര്ക്കാരിന് റിപ്പോര്ട്ട് സമര്പ്പിക്കുമെന്ന് കോട്ടയം ജില്ലാ കളക്ടര് കോട്ടയം: എം ജി സര്വകലാശാലയിലെ ഗവേഷക വിദ്യാര്ത്ഥിയെ ജാതീയമായി അധിക്ഷേപിച്ചെന്ന പരാതിയില് സര്ക്കാരിന് വിശദമായ റിപ്പോര്ട്ട് സമര്പ്പിക്കുമെന്ന് കോട്ടയം ജില്ലാ കളക്ടര് പി കെ ജയശ്രീ. യോഗത്തില് സര്വകലാശാല അറിയിച്ച കാര്യങ്ങളില് സര്ക്കാരിന് റിപ്പോര്ട്ട് സമര്പ്പിക്കുമെന്നും ആരോപണ വിധേയനായ അധ്യാപകനെ നിയമപ്രകാരം മാത്രമേ ജോലിയില് നിന്നും പുറത്താക്കാന് കഴിയു എന്നും കളക്ടര് വ്യക്തമാക്കി. അതേസമയം അധ്യാപകനെ പുറത്താക്കാനുള്ള സാഹചര്യം ഇപ്പോള് ഇല്ലെന്നും രജിസ്ട്രാര് പറഞ്ഞു.വിദ്യാര്ത്ഥിനിക്ക് ഗവേഷണം തുടരാന് സൗകര്യങ്ങള് ഏര്പ്പെടുത്തിയതായി സര്വകലാശാല വ്യക്തമാക്കി. അതേസമയം എം ജി സര്വകലാശാലയില് ഗവേഷക വിദ്യാര്ത്ഥിനിയെ ജാതീയമായി അധിക്ഷേപിച്ചെന്ന ദീപ നല്കിയ പരാതിയുടെ അടിസ്ഥാനത്തില് അധ്യാപകനെ പുറത്താക്കില്ലെന്ന് വൈസ് ചാന്സിലര് സാബു തോമസ് പറഞ്ഞു. ദീപ പി മോഹന്റെ ഗവേഷണത്തില് ഒരു തരത്തിലും നന്ദകുമാര് ഇടപെടില്ല. നന്ദകുമാറിന് എതിരായ ആരോപണങ്ങള് കോടതി തള്ളിക്കളഞ്ഞതാണ്. ഗവേഷണം പൂര്ത്തിയാക്കാന് ദീപക്ക് പ്രത്യേക ഫെല്ലോഷിപ്പ് അനുവദിക്കുമെന്നും അദ്ദേഹം വ്യക്തമാക്കി. എന്നാല് പരാതി നല്കിയില്ലെന്ന വി.സിയുടെ വാദം വാസ്തവ വിരുദ്ധമാണെന്ന് പറഞ്ഞ് പരാതിക്കാരി രംഗത്തെത്തിയിരുന്നു. 2014ല് തന്നെ പരാതി പറഞ്ഞിരുന്നു. ഭീതികാരണം രേഖാമൂലം പരാതി നല്കിയിരുന്നില്ല. ലൈംഗിക അതിക്രമത്തില് രേഖാമൂലം പൊലീസിനും യൂണിവേഴ്സിറ്റിക്കും പരാതി നല്കുമെന്നും സമരം ചെയ്യുന്ന ഗവേഷക വിദ്യാര്ത്ഥി പറഞ്ഞിരുന്നു. നന്ദകുമാറിനെതിരെയും വിസി സാബു തോമസിനെതിയുമാണ് ദീപ പരാതി ഉന്നയിച്ചിരുന്നത്. ദീപയുടെ പരാതിയില് നേരത്തെ ഹൈക്കോടതിയും എസ് സി എസ് ടി കമ്മീഷനും ഇടപെടുകയും ചെയ്തിരുന്നു. എന്നിട്ടും ഗവേഷണം പൂര്ത്തിയാക്കാനുള്ള സാഹചര്യം ഒരുക്കാന് സര്വകലാശാല തയ്യാറാകാതെ വന്നതോടെയാണ് ദീപ നിരാഹാര സമരത്തിലേക്ക് നീങ്ങിയത്. 29ാം തിയതിയാണ് ദീപാ പി മോഹന് നിരാഹാര സമരം ആരംഭിച്ചത്. ജാതി വിവേചനം മൂലം പത്ത് വര്ഷമായി ഗവേഷണം പൂര്ത്തിയാക്കാന് കഴിഞ്ഞില്ലെന്ന് പറഞ്ഞായിരുന്നു നിരാഹാരം. ജാതി അധിക്ഷേപം നടത്തിയ അധ്യാപകനെ പുറത്താക്കുന്നത് വരെ നിരാഹാരം തുടരാനാണ് ദീപയുടെ തീരുമാനം. Tags